**1 Decembrie, la Români**

*Gabriel Stănciulescu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

1 Decembrie, la Români...

O zi cu soare-n iarna rece,

Admirăm parada cu soldați,

Ne bucurăm, apoi ne trece,

De amintiri suntem furați.

Prinși între dușmani și ignoranți,

S-a scurs din piept sânge, șiroaie,

Noi nu am murit ca figuranți

Am înfruntat hoarde, puhoaie.

Dar ce e al nostru apărăm,

Și respectăm cuvântul dat,

Din ce-am primit nimic nu dăm...

Și niciodată n-am trădat.

Azi și mâine și în viitor

Rămâne scris pe steag, unire,

Și-l vom urma pe urzitor\*

În visul lui de întregire.

Să nu încercați să feliați

O pită caldă și pufoasă,

Vă invităm, ca între frați,

Să v-așezați cu noi la masă.

Ne-ați invitat la masa voastră,

Și-am acceptat cu-nseninare,

Ca frați mai mici, întorși la vatră,

Ce-și regăsesc familia mare.

Și într-o lume sufocată,

De aberanți și minți bolnave,

Să strângem mâinile, deodată,

Că-n suflet nu avem enclave.

Autor: Gabriel Stănciulescu

\* l-am numit urzitor, la figurat, pe Mihai Eminescu, cel care a conspirat în ideea realizarii “Daciei Mari”, fiind unul dintre primii oameni de cultură români care au înţeles importanţa ideii de UNIRE....